WILSENACH FAMILIE EN AFFIES
Die Wilsenach familie en Affies het 'n verbintenis wat strek oor 38 jaar vanaf 1921 – 1958. Buiten vir 'n unieke rugby verbintenis was daar ook 'n besondere bydrae deur die laaste seun(Louis) wat in 1958 aan AHS gematrikuleer het. Louis het 'n boek geskryf wat in 2011 gepubliseer is. Hy het 'n kopie van die boek saam met 'n kort nota oor die Wilsenach familie aan die skool geskenk. Hier volg die Wilsenach's se Affie verbintenis soos vertel deur Louis.
GH of George (Pa van die Wilsenach's wat hierna volg) was een van die eerste onderwysers op AHS. Omdat daar nie genoeg senior rugbyspelers was nie het George die Hoof (Pa le Roux) en 'n paar ander onderwysers vir die 1e span rugby gespeel. George speel vir die 1e span in 1921 en 1922.
Die eerste seun is ouboet Hendrik wat in 1940 aan AHS matrikuleer. Hendrik is een van die slotte van die 1e span in 1940 wat die die eerste keer die Admin. Beker wen.
Roux was meer 'n student as rugbyspeler en het nie verder as die 2e span gespeel nie.
George matrikuleer in 1950 aan AHS en speel vir die 1e rugbyspan wat in die NTvl finaal van die Adminbeker teen HTSM verloor, 8-9.
Hans speel in 1951 en 1952 vir die eerste span.
Louis skryf " Wat lekker is van Hans se storie, is dat daardie witbul trui van Affies, op ons kombuistafel gemaak was! My ma het rooi, geel en groen linte gevat en aanmekaar gestik op George se o/19 Oostelikes wit trui! Die volgende dag het die ouens 'n paar verskillende trui ontwerpe gemodeleer, daar was 'n groentrui ook onthou Louis, die witte het gewen". Hans het 'n hele paar jaar gelede voor hy oorlede is 'n amper soortgelyke storie oor die ontwerp van die trui aan my vertel. Die kort van die lank is dat die wittrui sy ontstaan gehad het op die kombuistafel van die Wilsenach's!!!
Vir die geskiedenis van die Affies 1e span trui, ens. klik hier.
Magriet was natuurlik op AHM en matrikuleer daar in 1956.
Toe was dit die laatlam Louis se beurt. Louis matrikuleer in 1958 aan AHS. Hy was mal oor rugby maar maller oor kuns. Toe ou Soppies(Mnr Boshua) hoor hy is nog 'n Wilsenach wou hy Louis sommer in standerd nege in die 1e span sit! Dit het die ander ouens erg befoeter en hulle het hom behoorlik uit die oefenspan geboender! Getekkel en gedrop! Louis het toe al smiddae by 'n keramiekfabriek gewerk en sy kuns was sy eerstespan.
Louis se bydrae sal kom in terme van die "Nuwe Suid Afrika". Ek haal die volgende aan deur FW De Klerk wat in Louis se boek 'n lewe in ink & verf wat in 2011 gepubliseer is verskyn:
"Die eer van die konsep van 'n 'Nuwe Suid Afrika' kom Louis Wilsenach toe. Dit weergalm selfs nou nog in 2011".